《七月初一日淮浙大潮巨风亘古所无二首 其二》
元代·方回

江海诸州县，新秋捲飓风。楼台漂燕厦，城市化龙宫。

舶宝千艘覆，亭盐万灶空。直令无片瓦，更许有孤篷。

彻底沙洲扫，连根树木童。骨骸谁与殡，腐烂出尸虫。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。